**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS STRATEGINIO PLANAVIMO ORGANIZAVIMO TVARKOS APRAŠO PATVIRTINIMO**

2024 m. spalio 21 d. Nr. T10-225

Skuodas

**1. Parengto sprendimo projekto tikslas ir uždaviniai.**

Patvirtinti Savivaldybės strateginio planavimo organizavimą reglamentuojantį tvarkos aprašą (toliau – Tvarkos aprašas).

**2. Siūlomos teisinio reguliavimo nuostatos.**

Už strateginio planavimo organizavimą yra atsakingas Savivaldybės meras, todėl mero potvarkiu bus tvirtinamas Strateginio veiklos plano (toliau – SVP) rengimo grafikas, skiriami SVP programų koordinatoriai.

Prieš teikiant Savivaldybės tarybai tvirtinti parengtus strateginio planavimo dokumentų projektus, jie teikiami Savivaldybės tarybos kolegijos (toliau – Kolegija) svarstymui ir pritarimui. Jei Kolegija nepritars, dokumentų projektai bus tikslinami pagal Kolegijos pateiktas pastabas ir (ar) pasiūlymus.

Savivaldybės strateginio planavimo dokumentus rengia Savivaldybės administracija, Asignavimų valdytojai neprivalo rengti strateginių veiklos planų.

Savivaldybės SVP projektas yra savivaldybės biudžeto projekto planavimo pagrindas. Savivaldybės biudžeto projekte asignavimai planuojami SVP programoms įgyvendinti ir šios programose nustatytiems stebėsenos rodikliams pasiekti.

Ypatingas dėmesys skiriamas gyventojų įtraukimui į planavimo procesą. Seniūnai, prieš pradedant planavimo procesą, privalo kviesti seniūnaičių sueigas, išsiaiškinti poreikius, sudaryti galimybes visiems gyventojams aktyviai dalyvauti planavimo procese.

**3. Laukiami rezultatai.**

Skuodo rajono savivaldybės strateginiai dokumentai bus parengti vadovaujantis galiojančiais teisės aktais.

**4. Lėšų poreikis sprendimui įgyvendinti ir jų šaltiniai.**

Patvirtinus naują tvarkos aprašą, planavimo proceso organizavimui ir įgyvendinimui papildomų finansinių lėšų nereikės.

**5. Sprendimo projekto autorius ir (ar) autorių grupė.**

Rengėja – Skuodo rajono savivaldybės administracijos vyriausioji specialistė Ona Malūkienė.